b'\n_START_ARTICLE_\nAtenis Sioni\n_START_PARAGRAPH_\nAtenis Sionin kirkko (georg. \xe1\x83\x90\xe1\x83\xa2\xe1\x83\x94\xe1\x83\x9c\xe1\x83\x98\xe1\x83\xa1 \xe1\x83\xa1\xe1\x83\x98\xe1\x83\x9d\xe1\x83\x9c\xe1\x83\x98, At\'enis Sioni) on 600-luvun alussa rakennettu georgialaisortodoksinen kirkko noin kymmenen kilometri\xc3\xa4 etel\xc3\xa4\xc3\xa4n Gorin kaupungista Georgiassa. Kirkko sijaitsee Tana-joen laaksossa, joka tunnetaan historiallisten monumenttiensa lis\xc3\xa4ksi maisemistaan ja viinist\xc3\xa4\xc3\xa4n. Nimi "Sioni" juontuu Jerusalemin Siionin vuorelta. _NEWLINE_Sioni on ristinmuotoinen kupolikirkko kooltaan 24 \xc3\x97 19,22 metri\xc3\xa4, ja sen julkisivu on koristettu kaiverretuilla, neili\xc3\xb6m\xc3\xa4isill\xc3\xa4 vihre\xc3\xa4nharmailla kivill\xc3\xa4, rikkaasti koristelluilla ornamenteilla ja reliefill\xc3\xa4. Kirkko muistuttaa aiemmin rakennettua, maailmanperint\xc3\xb6kohteeksi hyv\xc3\xa4ksytty\xc3\xa4 D\xc5\xbevarin luostaria Mtskhetassa. Atenin kirkkoa on muunneltu useita kertoja mutta sen ulkon\xc3\xa4k\xc3\xb6 muuttui erityisesti 900-luvulla, kun kirkon kupoli rakennettiin uudelleen Armeniasta palkatun arkkitehdin Todosakin avulla. _NEWLINE_Kirkon seinill\xc3\xa4 on varhaisin esimerkki georgian aakkosten aikaisesta Nuskhuri- eli Nuskha-Khutsuri-variantista vuodelta 835. My\xc3\xb6s ensimm\xc3\xa4iset esimerkit Georgiassa nykyisinkin k\xc3\xa4yt\xc3\xb6ss\xc3\xa4 olevasta Mkhedruli-kirjoituksesta 980-luvulta ovat Atenis Sionin kirkossa. Er\xc3\xa4s kirkon kirjoituksista kunnioittaa Adarnasea, ensimm\xc3\xa4ist\xc3\xa4 dokumentoitua georgialaisen Bagrationi-dynastian aatelista, joka oli uuden kuningassuvun perustajan A\xc5\xa1ot I:n is\xc3\xa4.  _NEWLINE_Kirkon l\xc3\xa4hell\xc3\xa4 on keskiaikaisen linnoituskaupungin rauniot (modernit Didi Atenin ja Patara Atenin kyl\xc3\xa4t).'